Caravaca de la Cruz
Store norske leksikon,Geografi,Verdens geografi,Europa,Spanias geografi
Caravaca de la Cruz er en by i det sørøstlige Spania, i den autonome regionen Murcia, 63 kilometer fra byen Murcia. Byen ligger rundt 600 meter over havet. Innbyggertallet er 25 700 (2018).
Skoindustrien, jordbruk, dyrehold, bergverk (særlig marmor og jern) og servicenæringen er viktige for byens økonomi. I nærheten av byen finnes dryppsteinshuler med forhistoriske hulemalerier.Byen har en middelalderborg og mange vakre kirker. Caravaca de la Cruz er særlig kjent for Caravaca-korset, et dobbelarmet kors som regnes som en katolsk relikvie. Ifølge tradisjonen består relikvien av en del av Jesu kors (latin: Lignum Crucis). Relikvien oppbevares i Verz Cruz-kirken. I henhold til katolsk tro er byen et pilegrimsmål, og fra 1998 har Caravaca de la Cruz hatt status som hellig by, på linje med Roma, Jerusalem, Santiago de Compostela og fransiskanerklosteret Santo Toribio de Liébana, ved byen Potes i Cantabria i Spania. Flere religiøse ordener har gjennom tidene hatt sterk tilknytning til byen og Caravaca-korset, blant annet Tempelherreordenen på 1200-tallet og Santiago-ordenen på 1300-tallet. Les mer i Store norske leksikon Spanias geografi